ระเบียบกรุงเทพมหานครระเบียบกรุงเทพมหานครว่าด้วยเงินสนับสนุนการศึกษาแก่นักเรียนที่ไม่สามารถเข้าเรียนในโรงเรียนสังกัดกรุงเทพมหานครได้พ.ศ.๒๕๔๓------------ โดยที่เป็นการสมควรวางระเบียบกรุงเทพมหานครว่าด้วยเงินสนับสนุนการศึกษาแก่นักเรียนที่ไม่สามารถเข้าเรียนในโรงเรียนสังกัดกรุงเทพมหานครได้ อาศัยอำนาจตามความในมาตรา๔๙ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ ประกอบกับข้อ ๖ และข้อ ๘แห่งข้อบัญญัติกรุงเทพมหานคร เรื่องเงินสนับสนุนการศึกษาแก่นักเรียนที่ไม่สามารถเข้าเรียนในโรงเรียนสังกัดกรุงเทพมหานครได้พ.ศ. ๒๕๔๒ ผู้ว่าราชการกรุงเทพมหานครจึงกำหนดระเบียบขึ้นไว้ดังต่อไปนี้ ข้อ๑ ระเบียบนี้เรียกว่า"ระเบียบกรุงเทพมหานครว่าด้วยเงินสนับสนุนการศึกษาแก่นักเรียนที่ไม่สามารถเข้าเรียนในโรงเรียนสังกัดกรุงเทพมหานครได้พ.ศ. ๒๕๔๓" ข้อ๒ระเบียบนี้ให้ใช้บังคับตั้งแต่ปีการศึกษา ๒๕๔๓ เป็นต้นไป ข้อ๓ บรรดาระเบียบ ข้อบังคับประกาศหรือคำสั่งอื่นใดในส่วนที่ได้กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้ให้ใช้ระเบียบนี้แทน ข้อ๔ ในระเบียบนี้ "คณะกรรมการ" หมายความว่า คณะกรรมการพิจารณาจ่ายเงินสนับสนุนการศึกษาแก่นักเรียน "นักเรียน" หมายความว่านักเรียนที่มีอายุอยู่ในเกณฑ์การศึกษาภาคบังคับที่สมัครเข้าเรียนในโรงเรียนสังกัดกรุงเทพมหานครก่อนเปิดเรียนภาคต้นไม่ได้เพราะเกินจำนวนที่โรงเรียนในสังกัดกรุงเทพมหานครจะรับไว้ได้ "ผู้ปกครอง" หมายความว่า บิดา มารดาหรือผู้อุปการะเลี้ยงดู ข้อ๕ให้ปลัดกรุงเทพมหานครรักษาการตามระเบียบนี้ หมวด ๑ หลักเกณฑ์การพิจารณา ------------ ข้อ๖นักเรียนที่มีสิทธิขอรับเงินสนับสนุนการศึกษาตามระเบียบนี้ จะต้องเป็นนักเรียนที่เริ่มต้นเข้าเรียนตั้งแต่ชั้นประถมศึกษาปีที่ ๑เท่านั้น และสามารถใช้สิทธินี้จนถึงชั้นสูงสุดของโรงเรียนในสังกัดกรุงเทพมหานคร ในกรณีที่โรงเรียนเอกชนเปิดสอนชั้นต่ำกว่าโรงเรียนสังกัดกรุงเทพมหานครให้ได้รับสิทธิจนถึงชั้นสูงสุดของโรงเรียนเอกชนนั้น ข้อ๗นักเรียนที่มีสิทธิรับเงินสนับสนุนการศึกษาต้องมีคุณสมบัติดังนี้ (๑)มีชื่ออยู่ในทะเบียนบ้านในเขตกรุงเทพมหานครเป็นเวลาติดต่อกันไม่น้อยกว่า ๒ ปี (นับถึง ๑๖ พฤษภาคม ของปีการศึกษานั้น)และต้องมีชื่อของผู้ปกครองอยู่ในทะเบียนบ้านนั้นด้วย (๒)ผู้ปกครองมีรายได้ไม่เกิน ๑๒๐,๐๐๐ บาทต่อปี (๓)มีภูมิลำเนาอยู่ในพื้นที่เขตที่โรงเรียนได้รับเงินสนับสนุนการศึกษาตั้งอยู่ (๔)ต้องได้รับความเห็นชอบจากคณะกรรมการ ข้อ๘โรงเรียนเอกชนที่มีสิทธิรับนักเรียนต้องมีคุณสมบัติดังต่อไปนี้ (๑)เป็นโรงเรียนที่มีข้อตกลงกับกรุงเทพมหานคร (๒)จัดการศึกษาอย่างมีคุณภาพ ได้รับการรับรองมาตรฐานคุณภาพการศึกษาหรืออยู่ในกระบวนการประกันคุณภาพที่สำนักงานคณะกรรมการการศึกษาเอกชนรับรอง หมวด ๒ คณะกรรมการ ------------ ข้อ๙ ให้มีคณะกรรมการ ประกอบด้วย (๑)ผู้อำนวยการเขต เป็นประธานกรรมการ (๒)ผู้ช่วยผู้อำนวยการเขต เป็นรองประธานกรรมการ สั่งราชการฝ่ายการศึกษา (๓)ผู้บริหารโรงเรียนทุกโรงเรียน เป็นกรรมการ ในสังกัดสำนักงานเขต (๔)ศึกษาธิการเขต เป็นกรรมการและเลขานุการ ข้อ๑๐ คณะกรรมการมีอำนาจหน้าที่ดังนี้ (๑)พิจารณากระจายนักเรียนไปยังโรงเรียนสังกัดกรุงเทพมหานครในพื้นที่เขตหรือพื้นที่ใกล้เคียงเป็นลำดับแรกหากดำเนินการดังกล่าวแล้วยังไม่สามารถรับนักเรียนได้ทั้งหมดก็ให้ดำเนินการใน (๒) (๒)คัดเลือกโรงเรียนเอกชนเพื่อทำข้อตกลงความร่วมมือในโครงการเงินสนับสนุนการศึกษาแก่นักเรียนที่ไม่สามารถเข้าเรียนในโรงเรียนสังกัดกรุงเทพมหานครได้ (๓)พิจารณาคัดเลือกนักเรียนและให้ความเห็นชอบนักเรียนได้รับเงินสนับสนุนการศึกษา (๔)ติดตามและรายงานผลการดำเนินการตามข้อตกลงกับโรงเรียนเอกชน หมวด ๓ หลักเกณฑ์ วิธีการเงื่อนไขและอัตราการจ่ายเงิน ------------ ข้อ๑๑ให้ผู้ปกครองนักเรียนซึ่งประสงค์จะใช้สิทธิรับเงินสนับสนุนการศึกษาแก่นักเรียนที่ไม่สามารถเข้าเรียนในโรงเรียนสังกัดกรุงเทพมหานครได้ยื่นหนังสือแจ้งการขอใช้สิทธิต่อคณะกรรมการเมื่อคณะกรรมการให้ความเห็นชอบแล้วให้ผู้อำนวยการเขตแจ้งหนังสือตอบรับการใช้สิทธิตามแบบท้ายระเบียบนี้ ข้อ๑๒อัตราการให้เงินสนับสนุนการศึกษาให้เป็นไปตามข้อตกลงความร่วมมือโครงการเงินสนับสนุนการศึกษาแก่นักเรียนที่ไม่สามารถเข้าเรียนในโรงเรียนสังกัดกรุงเทพมหานครได้แต่ไม่เกินปีการศึกษาละ ๑๕,๐๐๐ บาทต่อคนโดยเบิกจ่ายภาคเรียนละหนึ่งครั้ง หมวด ๔ การเบิกและจ่ายเงิน ------------ ข้อ๑๓ให้ผู้บริหารโรงเรียนสรุปรวบรวมเอกสารเสนอผู้อำนวยการเขตโดยผ่านศึกษาธิการเขตในฐานะผู้เบิกและให้ผู้อำนวยการเขตเป็นผู้อนุมัติการเบิกจ่ายเงิน ข้อ๑๔ ให้ผู้เบิกจัดทำหน้างบใบสำคัญโดยแสดงรายชื่อโรงเรียนเอกชนและชื่อนักเรียนรวมทั้งจำนวนเงินที่ขอเบิกเป็นรายบุคคลตามแบบหน้างบใบสำคัญเงินสนับสนุนการศึกษาท้ายระเบียบนี้ ข้อ๑๕ เมื่อสำนักงานเขตได้เบิกจ่ายให้แก่โรงเรียนเอกชนผู้รับเงินตามข้อตกลงแล้วให้หน่วยการคลังผู้จ่ายเงินเรียกใบเสร็จรับเงินและเขียนข้อความหรือประทับตราที่มีข้อความว่า"จ่ายเงินแล้ว" ในหลักฐานทุกฉบับ หมวด ๕ เบ็ดเตล็ด ------------ ข้อ๑๖ ในกรณีที่มีเหตุพิเศษสมควรปฏิบัติเป็นอย่างอื่นหรือไม่ได้กำหนดไว้ในระเบียบนี้ให้เสนอผู้ว่าราชการกรุงเทพมหานครสั่งการเป็นกรณีๆ ไป ประกาศณ วันที่ ๒ พฤษภาคม พ.ศ. ๒๕๔๓ พิจิตต รัตตกุล ผู้ว่าราชการกรุงเทพมหานคร[ดูภาพจากข้อมูลกฎหมาย][รก.๒๕๔๓/พ๕๔ง/๑๐/๑๒ มิถุนายน ๒๕๔๓]